Þingræður haldnar á Alþingi Íslendinga



Herra forseti. Á þskj. 180 er frv. til lánsfjárlaga fyrir árið 1980, en það er í reynd sama málið sem hér hefur verið til umr. í allan dag, en þó að því leyti frábrugðið að þetta er tæknileg útfærsla málsins meðan aftur á móti skýrslan, sem hér hefur verið til umr. í dag, er heildaryfirlit yfir framkvæmdir og lánsfjárútvegun. Það hefðu sannarlega verið næg tilefni til að taka þátt í þeirri umr. undir lokin og svara ýmsu sem fram kom í umr. í dag. En ég stillti mig um að fara að bætast þar í hóp vegna þess að mjög er áliðið og næg tækifæri til þess að ræða um efni lánsfjáráætlunar á síðara stigi, við síðari umræður. Hér voru bornar fram spurningar til mín í dag, sumar eðlilegar og efnislegar, en aðrar í hæpnasta lagi, þar sem svörin við þeim voru flest komin í fyrstu ræðu minni hér í dag. En þar sem fyrirspyrjandinn er nú fjarri góðu gamni, hv. þm. Sighvatur Björgvinsson, þá held ég að ég geymi mér að svara þessum spurningum, enda segi ég það alveg hreinskilnislega, að ég vil frekar forðast að egna menn hér í stórum stíl upp í ræðustól til umr. um þetta mál, úr því að svo seint er orðið, svo áliðið kvölds, vil sem sagt ekki vekja upp neina drauga. En ég vil segja það um þetta frv., að fyrstu 11 greinarnar fjalla um þær heimildir sem tengjast lánsfjáráætlun. Ég vil þó sérstaklega láta þess getið, að í ræðu minni í dag tók ég það fram, að 3. gr. frv. þyrfti nánari athugunar við, en hún fjallar um öflun lánsfjár frá lífeyrissjóðunum. Þessi grein er að vísu í megindráttum hliðstæð grein sem var í lánsfjárlögum á seinasta ári. Þar er ekki stór munur á, og satt að segja undraðist ég mjög umræður sem urðu hér í dag þar sem menn voru með miklar yfirlýsingar um að nú væri verið að stíga eitthvert stórt og nýtt og afdrifaríkt skref í þessum efnum. En það er ekki. Breytingin er fyrst og fremst fólgin í því, að nú eru lífeyrissjóðirnir skyldaðir til þess að leggja fé fram til Byggingarsjóðs ríkisins, Framkvæmdasjóðs Íslands og til orkuframkvæmda á vegum ríkissjóðs. Prósentutalan er sú sama og áður, 40%. Ég vil sem sagt ítreka það sem ég sagði í dag, að það hafa átt sér stað viðræður við lífeyrissjóðina frá því í seinustu viku um þetta mál og má vel vera að samkomulag takist um tilhögun þessara mála nú í vikunni, og þá tel ég eðlilegt að þessari grein verði breytt við meðferð málsins í nefnd. Síðari greinar frv., 12–26., eru hins vegar allar tengdar fjárlagaafgreiðslunni, ekki nýjar efnislegar ákvarðanir, heldur ákvarðanir sem koma í beinu framhaldi af þeim ákvörðunum sem fólust í afgreiðslu fjárlaga. Ég vil svo aðeins að lokum svara spurningum frá hv. þm. Matthíasi A. Mathiesen sem hér er viðstaddur til að taka við svarinu. Hann spurði að því, hvort ekki væri von til þess að ríkisreikningur fyrir árið 1979, A-hluti, yrði lagður fram í þinginu áður en þinglausnir yrðu, og í öðru lagi, hvort ekki yrði gefin skýrsla um stöðu ríkissjóðs. Ég vil sem sagt svara báðum þessum spurningum játandi. Að vísu er það svo, að það verður í allra tæpasta lagi að takist að koma saman og prenta A-hluta ríkisreikningsins, og ég get því ekki fullyrt það 100%. Ætli ég verði ekki að hafa svo sem eins og 5–10% afföll af þeirri fullyrðingu? En það verður allt gert sem hægt verður til þess að tryggja að ríkisreikningurinn verði lagður hér fram.



Ég vil aðeins geta þess í sambandi við umræður, að við höfum einn hinn besta tíma, ef hv. þdm. svo kjósa, og hið besta næði einnig. Og verði vaktir upp draugar, þá segi ég eins og Glámur forðum, að eigi hræðist ég flykur þær og þykir mér at ódauflegra.



Herra forseti. Ég þakka móttökurnar, en trúi því vart af okkar kunningsskap um nokkra áratugi, forseta og mín, að hann hræðist mig þegar ég kem hér upp í ræðustól nú, enda þótt liðið sé nokkuð fram yfir miðnætti. Ég hef aldrei vitað til þess, ef hann hefur séð draug, að þá væri hann hræddur og færi á flótta. En út af því frv., sem hér er til umr., leyfi ég mér að vísa til umræðna um lánsfjáráætlunina af hálfu okkar sjálfstæðismanna. Ég vil þó í sambandi við 3. gr. frv. vekja athygli hæstv. fjmrh. á því, að þessi grein er ekki óbreytt frá lánsfjárlögunum á s. l. ári.

Það sagði ég ekki.

Ég tók svo eftir og það gerðu fleiri, að að hér væri um óbreytta grein að ræða. Ef ráðh. telur sig ekki hafa sagt það, þá höfum við tekið vitlaust eftir. En hér er verið að auka skylduna úr 20% í 40%.

Það var 40% í fyrra.

Skv. grg. kemur það skýrt fram, að þar stendur 20%. Ég held að ég fari rétt með að það hafi verið 20% í fyrra og sé verið að auka það í 40%. Ég gerði grein fyrir því við umr. um lánsfjáráætlun, að við sjálfstæðismenn mundum flytja brtt. við þessa grein þannig að hún verði eins og lánsfjárlögin sem samþykkt voru í des. 1977 með lánsfjáráætluninni fyrir 1978, þar sem lífeyrissjóðirnir voru skyldaðir til að ávaxta a. m. k. 40% af fé sínu í verðtryggðum bréfum. Þannig verður sú brtt. sem við munum bera fram. Ég vil svo að lokum þakka ráðh. svör við spurningum mínum varðandi það, að Alþ. verði gefin skýrsla um stöðu ríkissjóðs um síðustu áramót, svo og framlagningu ríkisreiknings fyrir árið 1979 áður en þingi lýkur.